CELEX: 62017TN0181
Language: el
Date: 2017-08-18 00:00:00
Title: Υπόθεση T-181/17: Αγωγή της 18ης Αυγούστου 2017 — PC κατά EASO

23.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 357/13
            
         Αγωγή της 18ης Αυγούστου 2017 — PC κατά EASO
   (Υπόθεση T-181/17)
   (2017/C 357/18)
   Γλώσσα διαδικασίας: η φινλανδική
   
      Διάδικοι
   
   
      Ενάγουσα: PC (εκπρόσωπος: L. Railas, δικηγόρος)
   
      Εναγομένη: Ευρωπαϊκή Υπηρεσία Υποστήριξης για το Άσυλο (EASO)
   
      Αιτήματα
   
   Η ενάγουσα ζητεί από το Γενικό Δικαστήριο:
   
               —
            
            
               να υποχρεώσει την EASO να αφαιρέσει από την αιτιολογημένη απόφαση της 15ης Ιουνίου 2016 και να καταστρέψει το προσβλητικό για την ανθρώπινη αξιοπρέπεια έγγραφο καθώς και να εκδώσει νέα απόφαση η οποία θα αφορά την αναδρομικής ισχύος απόφαση EASO/ED/2015/358 και τη δυνάμει αυτής εκδοθείσα απόφαση απολύσεως EASO/HR/2015/607, την ακύρωση της οποίας η ενάγουσα έχει ζητήσει με την προσφυγή της στην υπόθεση T-610/16·
            
         
               —
            
            
               να υποχρεώσει την EASO να καταργήσει τους διακριτούς ατομικούς φακέλους και να τηρεί μόνο έναν ατομικό φάκελο για την ενάγουσα σύμφωνα με το άρθρο 26 του κανονισμού υπηρεσιακής καταστάσεως των υπαλλήλων της Ευρωπαϊκής Ένωσης, του οποίου τα έγγραφα θα συνάδουν με τον ως άνω κανονισμό, καθώς και να αφαιρέσει από τον ατομικό φάκελο της ενάγουσας τα μη ανήκοντα εκεί χειρόγραφα έγγραφα τα οποία δεν έχουν ταυτοποιηθεί με απόλυτη βεβαιότητα·
            
         
               —
            
            
               να υποχρεώσει την EASO να διερευνήσει την προπαρασκευαστική διαδικασία που κατέληξε στη έκδοση του εγγράφου EASO/ED/2015/358 καθώς και να υποχρεώσει το διοικητικό συμβούλιο της EASO να λάβει, σύμφωνα με το άρθρο 29, [παράγραφος 1], στοιχείο β', και το άρθρο 31, παράγραφος 6, του κανονισμού 439/2010 για την ίδρυση της EASO, μέτρα κατά της κακοδιοικήσεως στην EASO και να την υποχρεώσει να καταβάλει στην ενάγουσα 30 000 ευρώ ως αποζημίωση λόγω παραβάσεως του άρθρου 41, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης, την οποία τέλεσε η EASO λαμβάνοντας ατομικό μέτρο εις βάρος της·
            
         
               —
            
            
               να υποχρεώσει την EASO να διερευνήσει την ηθική παρενόχληση (mobbing) που υπέστη η ενάγουσα στον εργασιακό χώρο καθώς και να υποχρεώσει την EASO και το διοικητικό συμβούλιο της EASO να λάβουν μέτρα κατά των ευθυνόμενων για την ηθική παρενόχληση στον εργασιακό χώρο και να τους υποχρεώσει να καταβάλουν στην ενάγουσα 30 000 ευρώ λόγω της ως άνω επί μακρόν τελούμενης διοικητικής παραβάσεως·
            
         
               —
            
            
               να υποχρεώσει την EASO να διερευνήσει την παράνομη διάθεση σε τρίτους εμπιστευτικών εγγράφων που αφορούν την ενάγουσα καθώς και να υποχρεώσει την EASO και το διοικητικό συμβούλιο της EASO να λάβουν μέτρα κατά των ευθυνόμενων για τη διάθεση των εγγράφων και να τους υποχρεώσει να καταβάλουν στην ενάγουσα 20 000 ευρώ λόγω της διοικητικής παραβάσεως·
            
         
               —
            
            
               να υποχρεώσει την EASO να διερευνήσει τις παραβιάσεις του πρωτοκόλλου περί των προνομίων και ασυλιών της Ευρωπαϊκής Ένωσης καθώς και να υποχρεώσει την EASO και το διοικητικό συμβούλιο της EASO να λάβουν μέτρα κατά των ευθυνόμενων για τις παραβιάσεις του εν λόγω πρωτοκόλλου και να τους υποχρεώσει να καταβάλουν στην ενάγουσα 20 000 ευρώ λόγω της διοικητικής παραβάσεως·
            
         
               —
            
            
               να υποχρεώσει την EASO να αποκαταστήσει την επί πέντε έτη ενεργή σχέση εργασίας της ενάγουσας, μεριμνώντας ώστε να συνεχίσει αυτή να είναι ενεργή χωρίς διακοπή και χωρίς να παύει η υποχρέωση καταβολής ανταλλάγματος, και να υποχρεώσει την EASO να καταβάλει στην ενάγουσα ως αποζημίωση μισθό, επιδόματα και εργοδοτικές συνταξιοδοτικές εισφορές για την περίοδο κατά την οποία δεν απασχολήθηκε στη θέση εργασίας της μέχρι να αποκατασταθεί η σχέση εργασίας της·
            
         
               —
            
            
               επικουρικώς, να υποχρεώσει την EASO, σε περίπτωση που δεν μπορεί να αποκαταστήσει τη σχέση εργασίας της ενάγουσας, να καταβάλει στην ενάγουσα μισθό, επιδόματα και εργοδοτικές συνταξιοδοτικές εισφορές για περίοδο πέντε συναπτών ετών·
            
         
               —
            
            
               να υποχρεώσει την EASO να καταβάλει στην ενάγουσα 30 000 ευρώ προς ικανοποίηση της ηθικής βλάβης που υπέστη, ήτοι για την προσβολή που υπέστη λόγω του αντίθετου προς την έννοια του άρθρου 41, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης τρόπου με τον οποίον η EASO εφάρμοσε τη διάταξη που θεσπίζει το δικαίωμα προηγούμενης ακροάσεως, και
            
         
               —
            
            
               να καταδικάσει την EASO στα δικαστικά έξοδα της ενάγουσας.
            
         
      Λόγοι και κύρια επιχειρήματα
   
   Προς στήριξη της αγωγής της, η ενάγουσα προβάλλει τους ακόλουθους λόγους.
   
               1.
            
            
               Πρώτον, η ενάγουσα υπέστη επανειλημμένως και συστηματικώς ηθική παρενόχληση στον εργασιακό χώρο, με δράστη και υποκινητή τον προϊστάμενό της. Τούτο δημιούργησε, τρόπον τινά, ασυνήθιστες συνθήκες εργασίας κατά τη διάρκεια της δοκιμαστικής περιόδου, από την οποία απουσίαζαν, για τον ανωτέρω λόγο, η ειλικρίνεια και η αμεροληψία και η οποία χαρακτηριζόταν από αυταρχικότητα, χειραγώγηση και δημόσια διατύπωση εμπαθών επικρίσεων κατά της ενάγουσας.
            
         
               2.
            
            
               Δεύτερον, η αιτιολογημένη απόφαση EASO/HR/2016/525 της EASO περιέχει ένα στηριζόμενο σε ανώνυμους ισχυρισμούς έγγραφο, το οποίο ουδόλως συνδέεται με τη λήξη της σχέσεως εργασίας της ενάγουσας και ούτε αποτελεί στοιχείο του ατομικού φακέλου της ενάγουσας.
            
         
               3.
            
            
               Τρίτον, η EASO στέρησε από την ενάγουσα κάθε δυνατότητα άμυνας, επειδή εξέδωσε το έγγραφο EASO/ED/2015/358 με αναδρομική ισχύ και παρέβη το άρθρο 41, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης.
            
         
               4.
            
            
               Τέταρτον, η EASO προσέβαλε την υπόληψη της ενάγουσας και εκτός των ορίων της EASO, αποστέλλοντας, επί παραδείγματι, στον Ευρωπαίο Διαμεσολαβητή την αιτιολογημένη απόφαση EASO/HR/2016/525, η οποία περιέχει ένα αβάσιμο, άσχετο και ανεπιβεβαίωτο έγγραφο, το οποίο αφορά την ενάγουσα.
            
         
               5.
            
            
               Πέμπτον, η EASO διαθέτει, κατά παράβαση των άρθρων 17 και 19 του κανονισμού υπηρεσιακής καταστάσεως των υπαλλήλων της Ευρωπαϊκής Ένωσης, εμπιστευτικά έγγραφα που αφορούν την ενάγουσα σε τρίτους οι οποίοι δεν έχουν δικαίωμα προσβάσεως στα έγγραφα αυτά.
            
         
               6.
            
            
               Έκτον, η EASO παρέβη τους κανόνες περί συνεκτικότητας των φακέλων, καθότι τηρεί δύο διαφορετικούς ατομικούς φακέλους της ενάγουσας και αρνείται, κατά παράβαση του άρθρου 26 του κανονισμού υπηρεσιακής καταστάσεως των υπαλλήλων της Ευρωπαϊκής Ένωσης, ακόμη και να αναγνωρίσει ως υπερισχύοντα τα στοιχεία που περιέχονται στον φανερό ατομικό φάκελο.